Nuuskommentaar: Versoeningsdag steeds bederf | Maroela Media
Pres. Cyril Ramaphosa se eerste Versoeningsdag in die amp het maar bra wanklankig begin. Dit, nadat daar met sy verkiesing, eers tot president van die ANC en daarna tot staatspresident, nog optimisme was dat hy die skade wat sy voorganger aan rasseverhoudinge in die land aangerig het, sou omkeer.
Met sy verkiesing as staatspresident was daar egter reeds, soos dit in nuuskommentare op Maroela Media gestel is, 'n gaatjie in die emmer, naamlik sy uitsprake oor grondonteiening sonder vergoeding, en dit het deur die loop van die jaar nog net verder versuur.
Pas het die Afrikanerbond (AB) 'n ope brief aan Ramaphosa gerig waarin die president geroskam word omdat hy afwyk van sy beloftes oor tussengroepverhoudinge, en waarin daar ook gevra word dat die Menseregtekommissie in die bek geruk word omdat hy nie by sy mandaat hou nie, en meer skade as goed doen. Die AB het ook reeds op 5 September die Menseregtekommissie voor stok gekry.
In sy reaksie op 'n Radio 702-onderhoud met Ramaphosa druk die leier van die Vryheidsfront Plus hom onder meer soos volg uit: "Pres. Cyril Ramaphosa se reaksie op die radiostasie 702 oor die rassistiese haatspraak van die BLF-leier, Andile Mngxitama, is teleurstellend deurdat hy die fokus na wit mense verskuif asof dit hoofsaaklik 'n wit probleem is."
Oor Mngxitama se uitsprake het die president daarop gesinspeel dat rassisme nie algemeen onder swart mense voorkom nie en dat Mngxitama waarskynlik net "een stem in 'n wildernis" is.
Kortom, dit lyk of Ramaphosa hom aan dieselde onewehandigheid skuldig maak as die Menseregtekommissie.
Daar is reeds op 11 Desember 2018 in 'n nuuskommentaar op Maroela Media gevra of die Menseregtekommissie nie dalk self die vlieg in die salf was nie.
Sedert die BLF-leier 'n rassistiese uitbarsting beleef het, het soveel klagtes die Menseregtekommissie bereik dat dit lyk of die kommissie dié keer wel na rassisme en haatspraak deur 'n swart persoon gaan kyk.
Maar is dit hoe dit teen Versoeningsdag moes gelyk het?
Ramaphosa het onlangs te kenne gegee hy het nooit kon dink dat president wees so moeilik kan wees nie. 'n Mens kan net hoop dat hy besef dit gaan net al hoe moeiliker wees as hy nie by die ABC-van sy amp, sy ampseed, gaan hou nie. Hiervolgens het hy onder eed onderneem om in die beste belang van al die land se mense op te tree.
Dit sal Ramaphosa loon om te put uit die wyshede van William Penn, een van die VSA se stigtersvaders. Een so 'n wysheid spreek boekdele: "Do Good with what thou hast, or it will do thee no good."
En Ramaphosa het veel goed wat in sy guns tel:
Hy het 'n gesonde verstand wat hy net reg moet inspan;
Hy het ten spyte van die probleme wat hierbo uitgewys is, steeds 'n byna slaafse aanhang onder baie wit mense;
Hy volg seker die swakste president ooit op, en sal ver moet gaan om swakker te vertoon en swakker besluite te neem;
Daar is nog 'n groot poel van goedgesindheid onder wit en swart burgers op grondvlak. Die poel bestaan nog ten spyte van die aanslae daarop, soos blyk uit die lesersreaksies op die dood van Mita Koromang Maphinya waaroor Maroela Media en ander media verskeie kere berig het.
Dit sou miskien meer gepas gewees het om die Sondag te gebruik vir 'n nuuskommentaar oor Geloftedag, maar die beskikbaarheid van Geloftedagtoesprake skep 'n pragmatiese realiteit dat dit eers môre op die pasella-vakansiedag aan die beurt kom.
OomRam se goedpraat van uitmoor van blankes toon nie gesonde verstand nie.
Hy het nie meer my steun nie. Hy blaas ook haatspraak aan. Ons stuur af op iets leliks. Ek bid elke dag vir ons mense.
Herman, soos gewoonlik "on the Button". Maar dan lees ek gister oor die 80 jarige viering van die hoeklegging vandag by die Voortrekkermonument dat die oorsese besoekers jaarliks honderde duisende beloop, waarvan die Chinese meer as die helfte is, dat hulle (die Chinese) nou al so in die land in-aggeneem word dat Mandarynse inligtingsbordjies en "Chinese toilette" daar aangebring is.
Kan ons al die skuld op CR pak?
Laat my dink aan die volgende :
"You cannot force someone
to comprehend a message they
the power of planting a seed."
Net Tyd Sal Leer !
Jammer, maar ek het nog nie een comrade gesien met gesonde verstand nie. Almal ñ klomp vernietigers.
Die kuikens sien die slang aankom en dink dis seker mammie wat vir ons kos bring. Oe nou gaan ons lekker eet! Maar oom het dan die slang so opgehemel?